b"\n_START_ARTICLE_\nMike Matusow\n_START_SECTION_\nVarhaiset vuodet\n_START_PARAGRAPH_\nMatusow k\xc3\xa4rsi koulukiusaamisesta eik\xc3\xa4 k\xc3\xa4ynyt collegea. H\xc3\xa4n yritti ty\xc3\xb6skennell\xc3\xa4 automekaanikkona, muttei suorittanut ty\xc3\xb6h\xc3\xb6n tarvittavia opintoja loppuun. My\xc3\xb6hemmin h\xc3\xa4n ty\xc3\xb6skenteli perheens\xc3\xa4 huonekaluliikkeess\xc3\xa4._NEWLINE_Matusow aloitti 18-vuotiaana pokerin peluun peliautomaateilla Maximin kasinolla. Vuonna 1989 Steve Samaroff -niminen pokeriammattilainen opetti h\xc3\xa4nelle Texas hold'emin. Matusow ty\xc3\xb6skenteli my\xc3\xb6s jakajana ennen ammattilaisuuttaan.\n_START_SECTION_\nWorld Series of Poker\n_START_PARAGRAPH_\nVuoden 1998 World Series of Pokerissa Matusow maksoi kolmanneksen Scotty Nguyenin osallistumismaksusta satelliittiturnaukseen, josta oli mahdollista p\xc3\xa4\xc3\xa4st\xc3\xa4 WSOP:n 10\xc2\xa0000 dollarin no limit texas hold 'em -p\xc3\xa4\xc3\xa4tapahtumaan. Nguyen voitti koko turnauksen ja antoi Matusowille korvauksena 333\xc2\xa0333 dollaria._NEWLINE_Vuonna 2001 Matusow oli p\xc3\xa4\xc3\xa4turnauksen kuudes. Matusow v\xc3\xa4itt\xc3\xa4\xc3\xa4, ett\xc3\xa4 ratkaisuk\xc3\xa4si oli se, jossa tuleva mestari Carlos Mortensen bluffasi h\xc3\xa4nt\xc3\xa4, mutta jossa h\xc3\xa4n ei uskaltanut luottaa vaistoihinsa ja maksaa._NEWLINE_Vuoden 2004 p\xc3\xa4\xc3\xa4turnauksesta Matusow muistetaan sanallisesta hy\xc3\xb6kk\xc3\xa4yksest\xc3\xa4\xc3\xa4n tulevaa mestaria Greg Raymeria vastaan ennen putoamistaan kisasta sijalla 87. Seuraavana vuonna Matusow oli yhdeks\xc3\xa4s ansaiten miljoona dollaria. Muutamaa kuukautta my\xc3\xb6hemmin h\xc3\xa4n voitti j\xc3\xa4lleen miljoona dollaria World Series of Poker Tournament of Champions -turnauksessa. Samassa kisassa seuraavana vuonna h\xc3\xa4n oli kolmas.\n_START_SECTION_\nMuut turnaukset\n_START_PARAGRAPH_\nLokakuussa 2004 UltimateBet Aruba Classic -turnauksessa Matusow selviytyi ensi kertaa World Poker Tourin (WPT) finaalip\xc3\xb6yt\xc3\xa4\xc3\xa4n. H\xc3\xa4n ansaitsi kolmostilastaan 250000 dollaria. Vuonna 2006 WPT Bad Boys of Poker II -kisassa h\xc3\xa4n oli toinen._NEWLINE_Matusow voitti Poker Superstars -kutsuturnauksen kolmannella tuotantokaudella. H\xc3\xa4n on pelannut monissa television pokeriohjelmissa kuten  High Stakes Pokerin toisella,kolmannella ja nelj\xc3\xa4nnell\xc3\xa4 tuotantokaudella ja Poker After Darkin ensimm\xc3\xa4isell\xc3\xa4,toisella ja kolmannella tuotantokaudella._NEWLINE_Syyskuussa 2006 Matusow pelasi ensi kerran European Poker Tourilla (EPT) Barcelonassa, mutta putosi turnauksesta jo ensimm\xc3\xa4isen pelip\xc3\xa4iv\xc3\xa4n j\xc3\xa4lkeen. Hein\xc3\xa4kuussa 2007 Matusow oli toinen WPT:n Bellagio Cup III:ssa ansaiten 671\xc2\xa0320 dollaria._NEWLINE_Matusow edusti Full Tilt Poker -nettipokerihuonetta. _NEWLINE_Hein\xc3\xa4kuussa 2018 Matusowin pokeriuran turnauspalkkiot ylittiv\xc3\xa4t 9,4 miljoonaa dollaria."